Programma spatial chinese

Le chinese programma cosmic comenciava in 1958. In 1970 le prime sonda era lanceate a un orbita circum Terra. Illo era un simple apparato que solo transmitteva le canto communistic “Le est es rubie”. 

Tosto postea, China comenciava un programma astronautic, ma illo era terminate a causa de problemas technologic. Su grande rocchettas non era satis secur, sed plure explodeva durante lanceamentos o testos. Al contrario, le programma pro sondas automatic progredeva rapidemente e in 1986 China comenciava a vender lanceamentos con precios competitive in le mercato international. Plure sondas europee depois ha sortite Terra ab cosmodromos chinese.

In 1992, le programma astronautic recomenciava, nunc in cooperation con expertos de Russia e Ukraina. Le chineses decideva a usar un technologia fidel que habeva essite developpate in le Union Sovietic. Le Shenzhou cosmonave es de facto un modernisate version del Soyuz, un famose vehiculo sovietic que ha servite in cosmos desde 1967. Le taikonautas etiam se trainava in le russe centro cosmonautic “Citate de Stella”. Le prime quatro lanceamentos del Shenzou cosmonaves experimentalmente portava varie animales, que retornava securmente a Terra.

In le matin 15 de octobre 2003 le cosmonave Shenzhou 5 era lanceate ab le cosmodromo de Jiuquan in le deserto de Gobi. (Le nomine Shenzou significa “vehiculo divin” in chinese.) Le vehiculo portava un taikonauta, locotenente-colonnello Yang Liwei, un pilota del armea aeree. Le cosmonave circumgirava Terra dece-quatro vices ante su descension a Terra in le Mongolia Interior, un provincia rural de China. China tunc deveniva le tertie nation que ha inviate un humano a cosmos. Le cosmonauta sovietic Yuri Gagarin era le prime explorator qui attingeva orbita in 1961, tosto sequite per le astronauta John Glenn de SUA in 1962. 

Durante le veniente decennios China essayara realisar un programma ambitiose pro le recerca cosmic: exploration de Luna, construction de un laboratorio orbital circum Terra, e lanceamento un telescopio similar del Hubble Space Telescope de NASA. Un mesura necessari in le proxime futuro sera le developpamento de methodos pro le docking de cosmonaves in orbita. Isto sera necessari quando le chineses montara stationes orbital o exequera expeditiones taikonautic a Luna.

Le militares domina le projectos chinese, in differentia de altere nationes que plus tosto actua recerca civil. Le annual budget del programma cosmic es €1,8 milliardos, minute in comparation con le budget de NASA (circa €12 milliardos).

Categoria:Astronautica